TÁJÉKOZTATÓ

Az adózás rendjéről szóló 2017. évi CL. törvény (a továbbiakban: Art.), az adóigazgatási rendtartásról szóló 2017. évi CLI. törvény (a továbbiakban: Air.) 36. §-a és 79. §-a, valamint az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: Eüsztv.) alapján **2018. január 1-jétől** jelentősen megváltozott a kapcsolattartás formája és módja.

Az önkormányzati adóhatóságunk a döntést írásbelialapon történő kapcsolattartás esetén hivatalos iratként vagy az Eüsztv-ben meghatározott elektronikus úton kézbesíti.

Az Eüsztv. 1. § 23. pontja szerinti **gazdálkodó szervezetnek minősülő adózó (ide tartozik az egyéni vállalkozó is)** az Eüsztv-ben meghatározott módon, azaz **elektronikus úton köteles kapcsolatot tartani az önkormányzati adóhatósággal** [Eüszttv. 9. § (1) bek. a) pont aa) alpont]. Az egyéni vállalkozókkal kapcsolatban azonban fontos rögzíteni azt, hogy az Eüsztv. alkalmazásában kizárólag az a magánszemélyminősül egyéni vállalkozónak, aki az Egyéni Vállalkozók Nyilvántartásában is ekként szerepel.

Ezen adózói csoportba tartozó jogalanyok az önkormányzati adóhatósághoz **elektronikus úton**

**kötelesek benyújtani** – többek között – önadózásos adónemekben (pl.: iparűzési adó, idegenforgalmi adó) a **bejelentkezést, változásbejelentést és adóbevallást**, kivetéses adónemben (pl.: építményadó) az adatbejelentést, mindkét adózási mód esetén a jogorvoslati, adómérséklési, fizetési könnyítés iránti és adóigazolás kiállítására irányuló kérelmet. Így gazdálkodók esetében idei évtől kötelező az elektronikus kapcsolattartás.

**Bejelentkezés, változásbejelentés csak OHP-n keresztül adható be! Javaslom Önöknek, hogy a bevallásokra is ezt használják.**

Ha Önök/Adózó rendelkeznek ügyfélkapus regisztrációval és megfelelő meghatalmazással, úgy lehetőségük van az Önkormányzati Hivatali Portálon (OHP) keresztül elektronikusan intézni önkormányzati adó ügyeiket.